Taip pat egzistuoja sukčiavimo schemos, nukreiptos ne į pirkėją, o į pardavėją. Šiais atvejais sukčius neparduoda, bet apsimeta pirkėju, kuris  susisiekia su pardavėju ir nori įsigyti prekę, kurią pristatys kurjeris. Klasikinė schema – piktadarys nusiunčia nuorodą į netikrą kurjerių paslaugas teikiančios įmonės svetainę. Paspaudus kenkėjišką nuorodą prašoma įvesti mokėjimo kortelių duomenis. Šiuo atveju taip pat būtina atkreipti dėmesį į tai, kur veda nuoroda, ir patikrinti svetainės adresą, kritiškai įvertinant duomenų įvedimo poreikį ir nurodomos informacijos kiekį. Taip pat pardavėjams rekomenduojama patiems organizuoti pristatymą ir nespausti nuorodų, gautų iš trečiųjų asmenų. Tiek pirkėjui, tiek pardavėjui patariama naudoti patikrintus pristatymo būdus ir kiekvieną naują tiekėją vertinti skeptiškai, tikrinti, ar jis tikrai egzistuoja, pasidomėti viešai prieinama informacija, patikrinti minėto asmens tinklalapį, patikrinti ar jis jį turi, paskaityti atsiliepimus ir pan.